**ΕΠΙΜΟΡΦΩΣΗ ΣΤΗ ΣΧΟΛΙΚΗ ΔΙΑΜΕΣΟΛΑΒΗΣΗ**

**ΜΕΝΙΚΗ ΒΙΛΜΑ ΚΕΔΕ 6. 5.2017**

1. Μοιραστήκαμε όλες και όλοι μία σελίδα όπου είναι γραμμένα συναισθήματα, ανάγκες και δεξιότητες. Ζητήθηκε από τις συμμετέχουσες και συμμετέχοντες να σημειώσουν και να διευκρινίσουν ποιο συναίσθημα είχαν εκείνη τη συγκεκριμένη στιγμή και ποια ανάγκη τους ήταν συνδεδεμένη με αυτό το συναίσθημα. **(άσκηση αυτογνωσίας και συνειδητοποίησης των συναισθημάτων μας)**
2. Αφού βάλαμε πάνω μας ένα πολύχρωμο καρτελάκι με το μικρό μας όνομα διαμορφώσαμε το **εκπαιδευτικό συμβόλαιο λειτουργίας** της ομάδας. Οι όροι του συμβολαίου συμφωνήθηκαν από όλες, έγιναν συγκεκριμένες προτάσεις ως προς την έναρξη και την ολοκλήρωση της επιμόρφωσης, ως προς τα διαλείμματα και κυρίως ως προς το περιεχόμενο του σεμιναρίου. Οι όροι που εκφράστηκαν έχουν σχέση με τη διαδικασία δηλ. να υπάρχει σεβασμός στην επικοινωνία μεταξύ των συμμετεχουσών, αλληλεπίδραση, συνεργασία, ελευθερία και δικαίωμα συμμετοχής σε ασκήσεις, ειλικρίνεια, σαφήνεια, γέλιο, προσομοίωση παραδειγμάτων σχολικής διαμεσολάβησης, διάλογος, χωρίς να μονοπωλείται η συζήτηση, εχεμύθεια, ασφάλεια, να τηρείται το πρόγραμμα και να ακούμε με ενεργητική ακρόαση.
3. Μετά, κινηθήκαμε στο χώρο, κοιταζόμασταν και αρχίσαμε να περπατάμε ανάκατα σαν να ήμασταν κάπου όπου υπήρχε πολύ χιόνι, μετά σαν σε πάγο, σαν να κάναμε ποδήλατο, σαν να κολυμπούσαμε, σαν να περπατούσαμε στο δάσος, στη βροχή, σαν να κουβαλούσαμε τσάντες με 30 κιλά , σαν να συναντούσαμε κάποιον, κάποιαν που χαιρόμασταν πολύ που βλέπαμε και κάποιον που δεν θέλαμε να μιλήσουμε. **(άσκηση γνωριμίας, επικοινωνίας με την ομάδα, γλώσσα του σώματος, έλεγχος της έκφρασης των συναισθημάτων μας).**
4. Μετά, διάλεξε η καθεμία και ο καθένας ένα αντικείμενο μέσα από την βαλίτσα και αφού έκανε ζευγαράκι με κάποιαν ή κάποιον, του συστήθηκε σύμφωνα με αυτό το αντικείμενο, σε τι τον/την εκφράζει, γιατί το επέλεξε και ποια στοιχεία της προσωπικότητάς του αντικατοπτρίζει. Στη συνέχεια κάθε μέλος του ζευγαριού σύστησε στην ομάδα το ταίρι του σύμφωνα με αυτά που άκουσε, προσπαθώντας να μην τα κρίνει, ούτε να τα αξιολογήσει, αλλά να τα μεταφέρει αντικειμενικά χωρίς προσωπικές ερμηνείες. **(άσκηση γνωριμίας, αυτοπροσδιορισμού και ενεργητικής ακρόασης).**
5. Μοιράστηκαν όλες κι όλοι **΄΄το Δενδροπορτρέτο μου΄΄** και σημείωσαν σε αυτό ο καθένας και η καθεμία 3-4 θετικά της γνωρίσματα, τα δυνατά της σημεία και 3-4 που χρειάζονται βελτίωση. Μετά, συζητήθηκε΄΄ *ποια από αυτά τα θετικά σας, θα χρειαστείτε στη σχολική διαμεσολάβηση;΄΄* **(άσκηση αυτογνωσίας, συνειδητοποίησης και έκφρασης θετικών στοιχείων της προσωπικότητας).**
6. Στη συνέχεια αναλύσαμε τα 4 βήματα της σχολικής διαμεσολάβησης μέσω της αφίσας και των σημειώσεων για τη σχολική διαμεσολάβηση.
7. Αφού συνδέσαμε ότι όλες οι προηγούμενες ασκήσεις συνδέονται άμεσα με τα βήματα της σχολικής διαμεσολάβησης, (**βαλίτσα – ενεργητική ακρόαση, δενδροπορτρέτο – αυτογνωσία, συναισθήματα ανάγκες – αυτοπροσδιορισμός και κίνηση στο χώρο – δέσιμο ομάδας και αυτοέλεγχος εκφράσεων**), ζητήθηκε από όλες κι όλους να φέρουν στο μυαλό τους κάποιο πρόσωπο που εμπιστεύονται και να αναφέρουν το χαρακτηριστικό που τους/τις εμπνέει εμπιστοσύνη. Δηλ. ποια στοιχεία συνθέτουν μία συμπεριφορά και μία πρακτική που αποδεικνύει την εμπιστοσύνη, ενδεικτικά αναφέρθηκαν: έλλειψη κριτικής και ερμηνείας, , διάλογος, ενεργητική ακρόαση, βλεμματική επαφή, εχεμύθεια, μοιράζεται και η άλλη κι ο άλλος μυστικά μαζί μας, υποστήριξη, ρεαλιστική οπτική, αποστασιοποίηση από το γεγονός, λογική, διάθεση κριτικής, είναι μερικά από αυτά που εκφράστηκαν. (**εμπιστοσύνη,** σημαντική προϋπόθεση για τη διαμεσολάβηση).
8. Στη συνέχεια χωριζόμαστε σε ομάδες των 4-5 ατόμων, κάθε ομάδα έχει σε μία κάρτα σημειωμένο ένα διαφορετικό τρόπο αντιμετώπισης και πραγματοποιούμε διάλογο με το παιδί που έρχεται σε κάθε ομάδα για να ζητήσει βοήθεια για το πρόβλημά του : ένα παιδί πέταξε την τσάντα του στα σκουπίδια.. Ορίζουμε μία συντονίστρια που θα κρατάει σημειώσεις, παρατηρώντας τη γλώσσα του σώματος και του παιδιού που ζητάει βοήθεια και της καθηγήτριας που καλείται να βοηθήσει . Χρησιμοποιούμε τις ερωτήσεις ανοικτού τύπου και τους 4 τύπους αντιμετώπισης : **Ανάκριση, άρνηση, φιλοσοφώντας και ενσυναίσθηση:**
* **Ανάκριση –** «Γιατί τους άφησες να σου την πάρουν; Τι έκανες και τους τσάντισες; Γιατί δεν πρόσεχες περισσότερο τα πράγματά σου;» Ο διαμεσολαβητής, διαμεσολαβήτρια στέκεται με διπλωμένα τα χέρια, σκυθρωπό ύφος, και γενικώς δείχνει απλησίαστη/ος. Η φωνή του/της θα πρέπει να είναι απότομη, δυνατή και εχθρική.
* **Άρνηση –** «Εντάξει, δεν έγινε και τίποτα, αγνόησέ τους και ίσως σου την ξαναδώσουν. Είμαι σίγουρος ότι κάποια στιγμή θα σου την επιστρέψουν.» Ο διαμεσολαβητής, διαμεσολαβήτρια δείχνει αδιάφορη/ος και περιφρονητικός/ή, ότι δεν νοιάζεται για το πρόβλημα.
* **Φιλοσοφώντας την κατάσταση –** «Ω, αυτά τα μεγαλύτερα αγόρια είναι φοβερά, έτσι δεν είναι; Συνηθίζουν να κάνουν τέτοια πράγματα. Τι μπορείς να κάνεις;» Ο διαμεσολαβητής, διαμεσολαβήτρια είναι φιλικός/ή αλλά κάπως «μαλθακός» ή ανίκανος να συνδράμει ουσιαστικά. Μην επιχειρήσετε να βοηθήσετε. Απλώς να δείξετε συμπάθεια στο παιδί που αντιμετωπίζει το πρόβλημα.
* **Ενσυναίσθηση –** «Δείχνεις αρκετά ταραγμένος αφού σου πήραν την μπάλα. Θα πρέπει να σε αναστάτωσε πολύ το φέρσιμο αυτών των παιδιών. Θα ήθελες να έρθεις να το συζητήσουμε;» Ο διαμεσολαβητής, διαμεσολαβήτρια θα προσπαθήσει να δώσει την «ιδανική» απάντηση χρησιμοποιώντας τη γλώσσα του σώματος, τον κατάλληλο τόνο φωνής, κ.λπ.

Μόλις ολοκληρωθεί ο διάλογος, η παρατηρήτρια αναφέρεται σε κάθε μία από τις 4 συμπεριφορές και αναλύει τα χαρακτηριστικά τους και πως κι εάν βοήθησαν το παιδί. Δηλ.περιγράφει αντικειμενικά , χωρίς ερμηνεία, το τι παρατήρησε, πως εξελίχθηκε το αίτημα του παιδιού για βοήθεια κι πως αντιδρούσε κάθε φορά η καθηγήτρια. ( **άσκηση για την έκφραση των επιθυμιών, διεκδίκηση των ορίων, επίγνωση του τρόπου που ζητάμε, για αντικειμενική παρατήρηση και αναπλαισίωση).**

1. Τέλος, σε κύκλο, μιλήσαμε για τα συναισθήματά μας και ποια ανάγκη μας καλύφθηκε από το συγκεκριμένο σεμινάριο.
* Κι ένας στίχος του ποιητή Νίκου Καρούζου, που διάβασα στο κλείσιμο :

 *Όταν παιδέψεις τώρα δα μια*

 *πεταλούδα δεν το βλέπεις*

 *αλλά αργότερα κάπου θα πονέσει ο πολιτισμός.*

 *Όταν τα δένδρα μέσα στους κήπους*

 *πλέκουν το αεράκι του θέρους*

 *ο άνθρωπος που διαιρεί με πληγώνει.*

 **ΒΙΒΛΙΟΓΡΑΦΙΑ**

1. [**Βάσω Αρτινοπούλου**](http://www.biblionet.gr/author/27301/%CE%92%CE%AC%CF%83%CF%89_%CE%91%CF%81%CF%84%CE%B9%CE%BD%CE%BF%CF%80%CE%BF%CF%8D%CE%BB%CE%BF%CF%85)

*Η σχολική διαμεσολάβηση
Εκπαιδεύοντας τους μαθητές στη διαχείριση της βίας και του εκφοβισμού.*[Νομική Βιβλιοθήκη](http://www.biblionet.gr/com/677/%CE%9D%CE%BF%CE%BC%CE%B9%CE%BA%CE%AE_%CE%92%CE%B9%CE%B2%CE%BB%CE%B9%CE%BF%CE%B8%CE%AE%CE%BA%CE%B7), 2010

1. **Η δι-εκδίκηση της Barbie**

*Δοκίμια για τη γυναικεία γραφή.* επιμέλεια: [**Χριστιάνα Λαμπρινίδη**](http://www.biblionet.gr/author/41812/%CE%A7%CF%81%CE%B9%CF%83%CF%84%CE%B9%CE%AC%CE%BD%CE%B1_%CE%9B%CE%B1%CE%BC%CF%80%CF%81%CE%B9%CE%BD%CE%AF%CE%B4%CE%B7)[Κοχλίας](http://www.biblionet.gr/com/6557/%CE%9A%CE%BF%CF%87%CE%BB%CE%AF%CE%B1%CF%82), 2002

1. [**Μάριος Α. Πουρκός**](http://www.biblionet.gr/author/11157/%CE%9C%CE%AC%CF%81%CE%B9%CE%BF%CF%82_%CE%91._%CE%A0%CE%BF%CF%85%CF%81%CE%BA%CF%8C%CF%82)

*Ο ρόλος του πλαισίου στην ανθρώπινη επικοινωνία, την εκπαίδευση και την κοινωνικο-ηθική μάθηση.*

*Η οικοσωματική-βιωματική προσέγγιση ως εναλλακτική πρόταση στο γνωστικισμό: Προς μια βιωματική, ευρετική και επικοινωνιακή ψυχοπαιδαγωγική.* [Gutenberg](http://www.biblionet.gr/com/205/Gutenberg_-_%CE%93%CE%B9%CF%8E%CF%81%CE%B3%CE%BF%CF%82_%26_%CE%9A%CF%8E%CF%83%CF%84%CE%B1%CF%82_%CE%94%CE%B1%CF%81%CE%B4%CE%B1%CE%BD%CF%8C%CF%82), 1997

1. [**Gérard de Vecchi**](http://www.skroutz.gr/books/a.47753.Vecchi-G%C3%A9rard-de.html)

# *Διδάσκοντας μαζί, μαθαίνοντας μαζί.* Σαββάλας,, 2003

**Προτεινόμενες ταινίες**

Για όλες τις ταινίες , τις οποίες συστήνω ανεπιφύλακτα , προτείνω πρώτα να τις δείτε εσείς και να ξέρετε ίσως κι αν ,ποιο σημείο χρειαστεί να προσπεράσετε, κάτι που σε αυτές τις 4 , δεν έχει χρειαστεί να κάνω. Μόνο στην τελευταία (Ατίθασες) άλλαξα 2 υπότιτλους που αναφερόταν στο σεξ, κάτι που συναδέλφισσες δεν θεώρησαν απαραίτητο, αλλά για να είμαι εγώ πιο ήσυχη.

* **In a better world** της Σουζάν Μπίερ , Δανία 2010. Όσκαρ καλύτερης ξενόγλωσσης ταινίας. (βασική θεματική: ενδοσχολικός εκφοβισμός).
* **Difret**  (βασισμένη σε αληθινή ιστορία ) Αιθιοπία , 2014 του Ζερεσενάι Μεχάρι. Συμπαραγωγός Αντζελίνα Τζολί. (βασική θεματική: δικαιώματα κοριτσιών στην Αιθιοπία, απαγωγή βιασμός ανήλικων κοριτσιών και νομοθεσία).
* [**The Book of Negroes**](https://en.wikipedia.org/wiki/The_Book_of_Negroes_%28miniseries%29) , 2015, του Clement Virgo (βασισμένη σε αληθινά γεγονότα). Βασική θεματική: ρατσισμός, δουλεμπόριο Αφρικανών και κατάργησή του με νομοθεσία. (είναι σειρά 6 επεισοδίων, εγώ δείχνω το 1,2 και 6. )
* **Ατίθασες (Mustang) , 2015,** της Ντενίζ Γκάμζε Εργκιουβέν

(βασική θεματική: ενδοοικογενειακή βία, δικαιώματα κοριτσιών στην Τουρκία και τρόπος απελευθέρωσής τους).